Gandia convocarà la Comissió del Port al febrer per a presentar el projecte d'integració i remodelació dels tinglados
14 gener 2025

## Gandia convocarà la Comissió del Port al febrer per a presentar el projecte d'integració i remodelació dels tinglados14 gener 2025Última actualització: 14 gener 2025

![](../gestion/img/fa9b310f09e928e25761df1a5bc7d59daef3ba19bec70ef7228e415b8d6ee7d4.JPG)  
  

L'alcalde de Gandia, **José Manuel Prieto**, ha mantingut aquest matí una reunió al despatx d'alcaldia amb **Mar Chao**, presidenta de l'Autoritat Portuària de València (APV), per abordar diferents projectes estratègics de la ciutat. A la trobada també hi han participat el president de la Junta de Districte del Grau, **Miguel Ángel Picornell**; la directora general d'Urbanisme, **Maite Alonso**; el director general d'Alcaldia i Relacions Institucionals, **Alfred Boix**, i una tècnica de l'APV.

Prieto ha valorat positivament la reunió on s'han produït novetats en projectes que formen part de la transformació de la ciutat i, especialment, de la zona del port.

D'una banda, i respecte al projecte dels tinglados, l'alcalde ha anunciat que al mes de febrer serà convocada la Comissió de Seguiment del Port, ja que, tal com ha destacat Prieto “_s'estan acabant tots els tràmits del projecte d'integració i remodelació de la part del darrere dels tinglados_”.

Aquesta actuació suposarà “_el primer pas per remodelar la part no comercial del port per convertir-lo en un gran pol d'atracció d'inversions i generació d'oportunitats_”. La primera autoritat també ha informat que en aquesta comissió s'abordaran els usos futurs de l'espai.

"_La zona del port i els tinglados patirà una transformació que la convertirà en un catalitzador de noves inversions i avenços per al Grau i Gandia_", ha conclòs l'alcalde.  
  

**Sobre el projecte dels tinglados**

Es tracta d'una inversió de més de 6 milions d'euros que finançarà íntegrament l'Autoritat Portuària, que es durà a terme basant-se en el projecte guanyador del concurs d'idees titulat "Camins a la mar" (Peñín Arquitectos), i que contempla la intervenció en una zona de més de 12.000 metres quadrats d'extensió on la vegetació i l'arquitectura es fusionaran per crear el màxim confort als vianants.

L’Autoritat Portuària va adjudicar la redacció del projecte d’urbanització del voltant dels tinglados a Tomás Llavador Arquitectos per quasi 140.000 euros.

Es preveu una actuació total on els tinglados 14 i 15 es destinaran a un Espai Singular mentre que els tinglados 9, 10, 11 i 13 acolliran usos recreatius i comercials. El tinglado número 12 es convertirà en un passeig semicobert que servirà per a connectar les zones Nord i Sud.  
  

**Sobre l'Institut Espanyol d'Oceanografia-CSIC**

D'altra banda, s'ha abordat en la reunió l'estat del projecte del Ministeri de Ciència, Innovació i Universitats, encapçalat per Diana Morant, per a la implantació de la seu de l'Institut Espanyol d’Oceanografia (IEO-CSIC) a la zona del port i que convertirà Gandia en referent en aquest àmbit en convertir-se en l'únic municipi de la Comunitat Valenciana amb una instal·lació d'aquest tipus.

"_Esperem que la redacció del projecte finalitze els pròxims mesos, ja que estem davant una de les inversions més importants per a l'economia de la ciutat_", i ha recordat que s'espera que 50 investigadors procedents de tot Espanya estiguen treballant durant tot l'any a la nostra ciutat.

El projecte per a la instal·lació del Centre Oceanogràfic de València (COVA) de l'Institut Espanyol d'Oceanografia (IEO-CSIC) al port de Gandia representa una iniciativa de gran rellevància per a la investigació marina a la Comunitat Valenciana.

L'Autoritat Portuària de València va aprovar la cessió d'una parcel·la de 4.447 metres quadrats a la zona sud del port de Gandia per a la construcció de l'edifici. El centre comptarà amb una inversió estimada de 14 milions d'euros.

Aquest centre s'integrarà a la xarxa nacional de l'IEO, contribuint a l'avanç del coneixement sobre el medi ambient marí, la sostenibilitat dels recursos pesquers i la protecció dels ecosistemes aquàtics.

[Twittear](https://twitter.com/share)